病鴟
作者：韓愈
朝代：唐

paragraphs: 屋東惡水溝，有鴟墮鳴悲。
青泥揜兩翅，拍拍不得離。
羣童呌相召，瓦礫爭先之。
計校生平事，殺却理亦宜。
奪攘不媿耻，飽滿盤天嬉。
晴日占光景，高風恣追隨。
遂凌鸞鳳羣，肯顧鴻鵠卑。
今者命運窮，遭逢巧丸兒。
中汝要害處，汝能不得施。
於吾乃何有，不忍乘其危。
丐汝將死命，浴以清水池。
朝餐輟魚肉，暝宿防狐貍。
自知無以致，蒙德久猶疑。
飽入深竹叢，飢來傍階基。
亮無責報心，固以聽所爲。
昨日有氣力，飛跳弄藩籬。
今晨忽徑去，曾不報我知。
僥倖非汝福，天衢汝休窺。
京城事彈射，豎子不易欺。
勿諱泥坑辱，泥坑乃良規。